b'\n_START_ARTICLE_\nVar\xc4\x97nos herbas\n_START_SECTION_\nApra\xc5\xa1as\n_START_PARAGRAPH_\nSkydo m\xc4\x97lyname lauke auksin\xc4\x97 bit\xc4\x97 vir\xc5\xa1 \xc5\xa1e\xc5\xa1i\xc5\xb3 (2-1-2-1) vir\xc5\xbei\xc5\xb3 \xc5\xbeied\xc5\xb3 sidabriniais vainiklapiais ir auksiniais taur\xc4\x97lapiais.\n_START_SECTION_\nIstorija\n_START_PARAGRAPH_\nVar\xc4\x97nos miesto herbas buvo sukurtas 1969\xc2\xa0m. kovo 24 d. Respublikin\xc4\x97 heraldikos komisija pritar\xc4\x97 dailininko K\xc4\x99stu\xc4\x8dio Gvaldos ir prof. \xc4\x8ceslovo Kudabos id\xc4\x97jai, kad Var\xc4\x97nos herbe vert\xc4\x97t\xc5\xb3 pavaizduoti senas \xc5\xa1io kra\xc5\xa1to bitininkyst\xc4\x97s tradicijas. Komisijoje herbo motyvai buvo svarstomi kelis kartus, nes buvo \xc4\xafvairiausi\xc5\xb3 pasi\xc5\xablym\xc5\xb3. Velionis prof. Rimtautas Gibavi\xc4\x8dius si\xc5\xabl\xc4\x97 vaizduoti \xc4\xaf med\xc4\xaf kopian\xc4\x8di\xc4\x85 me\xc5\xa1k\xc4\x85, kiti bit\xc4\x99, kor\xc4\xaf ir pan. Ilgiausiai buvo svarstomi bit\xc4\x97s su koriu motyvai. 1970\xc2\xa0m. vasario 16 d. pirm\xc4\x85 kart\xc4\x85 K. Gvalda atne\xc5\xa1\xc4\x97 nauj\xc4\x85 herbo variant\xc4\x85, kuris buvo papildytas vir\xc5\xbei\xc5\xb3 \xc5\xbeiedais. Po keli\xc5\xb3 aptarim\xc5\xb3 korio buvo visai atsisakyta ir baland\xc5\xbeio 23 d. galutinai nutarta Var\xc4\x97nos herbe vaizduoti bit\xc4\x99 vir\xc5\xa1 6 vir\xc5\xbei\xc5\xb3 \xc5\xbeied\xc5\xb3. Kitame pos\xc4\x97dyje, kuris \xc4\xafvyko gegu\xc5\xbe\xc4\x97s 6 d., dailininko K. Gvaldos parengt\xc4\x85 projekt\xc4\x85 nutarta tvirtinti darbo tvarka. Taip ir buvo padaryta, kai 1970\xc2\xa0m. bir\xc5\xbeelio 5 d. nupie\xc5\xa1t\xc4\x85 herbo etalon\xc4\x85 aprobavo Dail\xc4\x97s kombinato meno taryba. Bet sukurtas herbas, net nesp\xc4\x97j\xc4\x99s miesto gyvenime \xc4\xafsigal\xc4\x97ti, po garsiosios 1970\xc2\xa0m. respublikin\xc4\x97s dain\xc5\xb3 \xc5\xa1vent\xc4\x97s LKP CK antrojo sekretoriaus V. Charazovo iniciatyva buvo u\xc5\xbedraustas._NEWLINE_Su Lietuvos Atgimimu atgijo ir miest\xc5\xb3 heraldikos tradicijos. Atsl\xc5\xabgus naujai simboli\xc5\xb3 ie\xc5\xa1kojimo bangai, nutarta parengti nauj\xc4\x85 etalon\xc4\x85, nes senajame buvo panaudota ypa\xc4\x8d nevykusi, heraldikos specialist\xc5\xb3 kritikuota ir tarptautin\xc4\x97je heraldikoje nenaudojama kampuoto skydo forma. Ta proga ne\xc5\xbeymiai pakeistos bit\xc4\x97s proporcijos. Var\xc4\x97nos herbo etalon\xc4\x85 pareng\xc4\x97 tas pats dailininkas K. Gvalda. J\xc4\xaf Lietuvos heraldikos komisija aprobavo 1994\xc2\xa0m. lapkri\xc4\x8dio 24 d._NEWLINE_Lietuvos Respublikos Prezidentas herb\xc4\x85 patvirtino 1995\xc2\xa0m. sausio 12 dekretu Nr. 502.'